DECIZIA COMISIEI
din 11 decembrie 2007
de aprobare a anumitor programe naționale privind controlul salmonelei în efectivele de găini ouătoare din specia Gallus gallus
[notificată cu numărul C(2007) 6100]
(Text cu relevanță pentru SEE)
(2007/848/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici prezenți în rețeaua alimentară (1), în special articolul 6 alineatul (2),
întrucât:
(1)
Obiectivul Regulamentului (CE) nr. 2160/2003 constă în adoptarea unor măsuri adecvate și eficiente în vederea depistării și controlului salmonelei și al altor agenți zoonotici în toate stadiile pertinente ale producției, prelucrării și distribuției, în special la nivelul producției primare, în vederea reducerii prevalenței acestora și a riscului pe care îl reprezintă pentru sănătatea publică.
(2)
A fost stabilit un obiectiv comunitar pentru reducerea prevalenței tuturor serotipurilor de salmonela, relevante din punctul de vedere al sănătății publice, în efectivele de găini ouătoare din specia Gallus gallus la nivelul producției primare, prin Regulamentul (CE) nr. 1168/2006 al Comisiei din 31 iulie 2006 de punere în aplicare a Regulamentului (CE) nr. 2160/2003 al Parlamentului European și al Consiliului cu privire la stabilirea unui obiectiv comunitar de reducere a prevalenței anumitor serotipuri de salmonela la găinile ouătoare din specia Gallus gallus și de modificare a Regulamentului (CE) nr. 1003/2005 (2).
(3)
În vederea atingerii obiectivului comunitar, statele membre trebuie să stabilească programe naționale privind controlul salmonelei în efectivele de găini ouătoare din specia Gallus gallus și să le înainteze Comisiei în conformitate cu Regulamentul (CE) nr. 2160/2003.
(4)
Anumite state membre și-au prezentat deja programele naționale de control al salmonelei în efectivele de găini ouătoare din specia Gallus gallus.
(5)
S-a constatat că programele respective respectă legislația comunitară relevantă în domeniul veterinar și în special Regulamentul (CE) nr. 2160/2003.
(6)
Prin urmare, programele naționale de control trebuie aprobate.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Programele naționale de control al salmonelei în efectivele de găini ouătoare din specia Gallus gallus înaintate de statele membre enumerate în anexă sunt aprobate.
Articolul 2
Prezenta decizie se aplică de la 1 ianuarie 2008.
Articolul 3
Prezenta decizie se adresează statelor membre.
Adoptată la Bruxelles, 11 decembrie 2007.